

**ประกาศสำนักงานทะเบียนหุ้นส่วนบริษัทกลาง**

**เรื่อง การยื่นขอจดทะเบียนจัดตั้งห้างหุ้นส่วนและบริษัทจำกัด**

**ผ่านระบบจดทะเบียนนิติบุคคลทางอิเล็กทรอนิกส์ (e-Registration)**

**พ.ศ. ๒๕๖๐**

ด้วยนโยบายรัฐบาลในการดำเนินการเพื่อส่งเสริมสภาพแวดล้อมในการประกอบธุรกิจให้ดีขึ้นเป็นเรื่องที่สำคัญสำหรับประเทศไทย ซึ่งรวมอยู่ในแผนยุทธศาสตร์ชาติ ๒๐ ปี โดยประเทศไทยได้หลายประการเพื่อให้การเริ่มต้นธุรกิจสะดวกยิ่งขึ้น

ดังนั้น เพื่ออำนวยความสะดวกให้แก่ผู้ประกอบการในการเริ่มธุรกิจ กรมพัฒนาธุรกิจการค้าจึงได้ดำเนินโครงการพัฒนาระบบจดทะเบียนนิติบุคคลทางอิเล็กทรอนิกส์ (e-Registration) ให้สามารถบริการรับจดทะเบียนได้อย่างครบวงจร ซึ่งเป็นตามนโยบายรัฐบาลเพื่อส่งเสริมสภาพแวดล้อมในการประกอบธุรกิจให้ดีขึ้นอันจะส่งผลให้ประเทศไทยเป็นประเทศที่ง่ายต่อการลงทุนเริ่มต้นธุรกิจตามการจัดอันดับของธนาคารโลก อาศัยอำนาจตามความในข้อ ๓ วรรคสาม แห่งกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียนและกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ นายทะเบียนกลางจึงออกประกาศไว้ ดังนี้ต่อไปนี้

๑. กรมพัฒนาธุรกิจการค้า จะยุติการให้บริการการยื่นคำขอจดทะเบียนนิติบุคคลทางอินเตอร์เน็ตเดิม (ระบบตรวจสอบคำขอก่อนยื่นจดทะเบียน) ตั้งแต่วันที่ ๑ พฤษภาคม ๒๕๖๐ เป็นต้นไป บรรดาคำขอจดทะเบียนที่ได้มีการกรอกข้อมูลและยื่นเข้าสู่ระบบตรวจพิจารณาคำขอผ่านระบบจดทะเบียนนิติบุคคลทางอินเตอร์เน็ตเดิมไว้ก่อนวันที่ ๑ พฤษภาคม พ.ศ. ๒๕๖๐ นายทะเบียนจะทำการตรวจสอบคำขอที่ค้างอยู่ในระบบให้เสร็จทั้งหมด โดยผู้ยื่นคำขอจะต้องดำเนินการแก้ไขข้อมูลให้ถูกต้องตามคำสั่งของนายทะเบียน และสั่งพิมพ์คำขอออกจากระบบให้เสร็จสิ้นภายในวันที่ ๓๑ พฤษภาคม พ.ศ. ๒๕๖๐ เพื่อนำไปยื่นขอจดทะเบียนต่อไป

๒. การจดทะเบียนนิติบุคคลทางอิเล็กทรอนิกส์ (e-Registration) ผู้ที่ประสงค์จดทะเบียนจัดตั้งห้างหุ้นส่วนและบริษัทจำกัด สามารถยื่นคำขอผ่านระบบจดทะเบียนนิติบุคคลทางอิเล็กทรอนิกส์ (e-Registration) ได้ตั้งแต่วันที่ ๑ พฤษภาคม พ.ศ. ๒๕๖๐ เป็นต้นไป

๓. ผู้ที่ยื่นขอจดทะเบียนจัดตั้งห้างหุ้นส่วนและบริษัทจำกัดผ่านทางระบบจดทะเบียนนิติบุคคลทางอิเล็กทรอนิกส์ (e-Registration) ตามข้อ ๒ หากมีข้อขัดข้องประการใด สามารถโทรศัพท์สอบถามข้อมูลเพิ่มเติมได้ที่หมายเลขโทรศัพท์ ๐ ๒๕๔๗ ๕๙๙๕ ถึง ๙๘ หรือทางจดหมายอิเล็กทรอนิกส์ (e-mail : [e-regis@dbd.go.th](mailto:e-regis@dbd.go.th))

ทั้งนี้ ตั้งแต่วันที่ ๑ พฤษภาคม พ.ศ. ๒๕๖๐ เป็นต้นไป

ประกาศ ณ วันที่ ๒๘ เมษายน พ.ศ. ๒๕๖๐

บรรจงจิตต์ อังศุสิงห์

อธิบดีกรมพัฒนาธุรกิจการค้า

นายทะเบียนกลาง